Vantaalla Tammiston Kauppatiellä Lassila & Tikanojan siirtokuormausasemalla yöllä syttyneen tulipalon sammutustyöt kestävät pitkälle iltapäivään, arvioi Keski-Uudenmaan pelastuslaitos aamulla.

Pelastuslaitoksen mukaan tiedossa ei ole henkilövahinkoja, mutta palamaan syttynyt rakennus ja sisällä ollut materiaali ovat tuhoutuneet kokonaan.

Tulipalosta leviää savua laajalle alueelle.­

Hälytys suuresta tulipalosta Vantaan entisellä Valimotiellä tuli noin kahtakymmentä vaille yksi yöllä. Ensitietojen mukaan jäteasemalla paloi teollisuuskiinteistö.

­

Paljon palavaa materiaalia

Pelastuslaitoksen tiedotteen mukaan siirtokuormausasemalla palaa muun muassa puuta, paperia, pahvia ja energiajätettä. Materiaalia on pelastuslaitoksen mukaan huomattavan paljon, minkä takia palo oli voimakas alkuvaiheessa ja tulee kestämään pitkään.

Materiaali oli välivarastoitu rakennukseen, jonka sisäpihan puoleinen seinä oli avoin. Tuuli levitti palavaa materiaalia rakennuksen piha-alueelle. Pihalla oli pelastuslaitoksen arvion mukaan 150–200 suurta ajoneuvoa sekä kontteja ja työkoneita.

Pelastuslaitoksen mukaan ajoneuvot saatiin suojattua vaikeista olosuhteista huolimatta. Osa konteista syttyi kuitenkin palamaan, esimerkiksi jätepuristin.

Yhtiön toimialajohtaja Petri Salermo ei pystynyt vielä aamulla arvioimaan vahinkojen suuruutta.

– Hyvä asia on se, että olemme saaneet kaikki meidän autot liikenteeseen, eli meidän asiakkaille ja palveluun ei aiheudu häiriöitä, Salermo sanoo STT:lle.

Rakennus palaa koko pituudeltaan.­

Savu haittaa liikennettä Tuusulanväylällä

Palosta syntyvä savu on poliisin mukaan haitannut aamun liikennettä Tuusulanväylällä Kehä III:n kohdalla. Poliisi ohjaa liikennettä, ja ajonopeus on Liikenneviraston mukaan laskettu alueella 60 kilometriin tunnissa. Liikennehaitta voi jatkua iltapäivään saakka.

Liikennevirasto kertoi aamulla, että Tuusulanväylällä ollut sammutuskalusto ei kuitenkaan enää haittaa liikennettä. Häiriö Ilmakehän liittymän ja Kehä III:n liittymän välillä oli Liikenneviraston mukaan ohi hieman ennen puolta neljää aamuyöllä.

­

Paloa sammuttamassa on kymmenen sammutusautoa ja kymmenen säiliöyksikköä. Sammutusvettä on jouduttu ajamaan säiliöillä palopaikalle.

” Liikennettä haittaavaa savunmuodostusta Tuusulanväylällä,Kehä III kohdalla pitkälle aamuun saakka. #pelastuslaitos ja #poliisi kohteessa.— Helsingin poliisi (@HelsinkiPoliisi) 27. maaliskuuta 2017

Tulipalo näkyi kauas.­

­

Paikalle saapui ainakin 23 pelastusyksikköä.­

Suurpalo haittasi myös liikennettä.­

Kiinteistö kuuluu Lassila & Tikanojalle.­

Ilta-Sanomat seuraa tilanteen kehittymistä.